**VŠEOBECNÉ ZÁVÄZNÉ NARIADENIE č. 5/09**

**Obec Chrasť nad Hornádom**

Návrh VZN vyvesený na úradnej tabuli v Chrasti nad Hornádom: 30. 01. 2009

VZN vyvesené na úradnej tabuli v obci Chrasť nad Hornádom: 17. 01. 2009

VZN nadobúda účinnosť: 02. 03. 2009

*Obec Chrasť nad Hornádom podľa § 6 ods. 1 a § 11 ods. 4 písm. g) zákona č. 369/1990 o obecnom zriadení v z.n.p. a podľa § 7 ods. 4 zákona 583/2004 Z.z. o rozpočtových pravidlách územnej samosprávy v z.n.p. vydáva*

**VŠEOBECNE ZÁVÄZNÉ NARIADENIE**

**Poskytovanie dotácií z rozpočtu obce Chrasť nad Hornádom**

**PRVÁ ČASŤ - Úvodné ustanovenie**

**§1 – Predmet úpravy**

Predmetom tohto všeobecne záväzného nariadenia (ďalej len VZN)a je v zmysle zákona č.

583/2004 Z. z. o rozpočtových pravidlách územnej samosprávy v z.n.p. úprava poskytovania

dotácií z rozpočtu obce Chrasť nad Hornádom právnickým osobám a fyzickým osobám –

podnikateľom, občianskym združeniam, okruh oblastí, ktorých sa týka poskytovanie dotácií a podmienky, za akých môžu byť poskytované.

**§2 – Vymedzenie niektorých pojmov**

1. Na účely tohto VZN sa rozumie:

dotácia – nenávratne poskytnuté finančné prostriedky z rozpočtu obce právnickým

osobám a fyzickým osobám – podnikateľom, občianskym združeniam na účel a vo výške sumy určenej rozpočtom obce za podmienok stanovených týmto nariadením; za dotáciu v zmysle

tohto VZN sa nepovažujú bežné transfery organizáciám a iným subjektom zriadeným

alebo založeným obcou, ktoré sú im poskytnuté priamo pri schvaľovaní rozpočtu,

žiadateľ – osoba, ktorá žiada o dotáciu podľa zákona a VZN,

prijímateľ dotácie – osoba, ktorá žiadala o dotáciu v zmysle tohto VZN, splnila

podmienky ustanovení zákona a VZN a bola jej odsúhlasená dotácia z rozpočtu obce,

projekt – žiadosť obsahujúca podrobný popis konkrétnej úlohy a akcie vo verejnom

záujme na poskytnutie dotácie z rozpočtu obce.

2. Pojem všeobecne prospešné služby definuje § 2ods. 2 zákona č. 213/1997 Z.z.

o neziskových organizáciách poskytujúcich všeobecne prospešné služby v z.n.p. podľa

ktorého všeobecne prospešnými službami sú najmä:

* poskytovanie zdravotnej starostlivosti,
* poskytovanie sociálnej pomoci a humanitárna starostlivosť,
* tvorba, rozvoj, ochrana, obnova a prezentácia duchovných a kultúrnych hodnôt,
* ochrana ľudských práv a základných slobôd,
* vzdelávanie, výchova a rozvoj telesnej kultúry,
* tvorba a ochrana životného prostredia a ochrana zdravia obyvateľstva,
* služby na podporu regionálneho rozvoja a zamestnanosti,

 - výskum, vývoj, vedecko-technické a informačné služby.

3. Pojem všeobecne prospešný alebo verejnoprospešný účel definuje § 2 ods. 3 zákona č.

34/2002 Z.z. o nadáciách a o zmene Občianskeho zákonníka v z.n.p., podľa ktorého

verejnoprospešným účelom sa rozumie najmä:

* rozvoj a ochrana duchovných a kultúrnych hodnôt,
* realizácia a ochrana ľudských práv alebo iných humanitných cieľov,
* ochrana a tvorba životného prostredia, zachovanie prírodných hodnôt,
* ochrana zdravia,
* ochrana práv detí a mládeže,
* rozvoj vedy, vzdelania, telovýchovy,
* plnenie individuálne určenej humanitnej pomoci pre jednotlivca alebo skupinu osôb,

 ktoré sa ocitli v ohrození života alebo potrebujú naliehavú pomoc pri postihnutí

 živelnou pohromou.

**DRUHÁ ČASŤ**

**§3 – Možnosti poskytovania dotácií**

1. Z rozpočtu obce sa podľa tohto VZN môžu poskytovať dotácie

 - právnickým osobám, ktorých zakladateľom je obec Chrasť nad Hornádom, a to na

 konkrétne úlohy a akcie vo verejnom záujme alebo v prospech rozvoja územia obce,

* inej obci alebo VÚC, ak zabezpečuje niektoré úlohy pre obec, alebo ak ide o

 poskytnutie pomoci pri likvidácií následkov živelnej pohromy, havárie alebo inej

 podobnej udalosti na ich území,

právnickým osobám a fyzickým osobám so sídlom alebo trvalým pobytom na území

 obce, alebo ktoré pôsobia, vykonávajú činnosť na území obce, alebo poskytujú služby

 obyvateľom obce len na podporu všeobecne prospešných služieb, alebo

 verejnoprospešných účelov a na podporu podnikania a zamestnanosti.

2. Dotácie sa môžu poskytnúť iba na konkrétne úlohy a akcie vo verejnom záujme. Použitie

dotácií je viazané, v súlade s § 7 ods. 4 zákona č. 583/2004 Z. z. o rozpočtových pravidlách

územnej samosprávy a o zmene a doplnení niektorých zákonov výlučne na podporu:

* všeobecne prospešných služieb,
* všeobecne prospešných alebo verejnoprospešných účelov,
* podnikania,
* zamestnanosti.

3. Dotácie sa neposkytnú na činnosť politických strán alebo politických hnutí a na akcie,

ktoré nie sú organizované a realizované vo verejnom záujme a v prospech rozvoja obce

v zmysle tohto VZN.

4. Na poskytnutie dotácie nie je právny nárok.

**§4 – Tvorba zdrojov**

1. Finančné prostriedky určené na dotácie v zmysle VZN sa vytvárajú v procese

hospodárenia obce najmä z vlastných príjmov obce. V rámci tvorby rozpočtu sa vyčlení

objem finančných prostriedkov určených na dotácie z časti rozpočtovaných vlastných

príjmov obce.

2. Finančné prostriedky na dotácie sa rozpočtujú na konkrétnu akciu, úlohu alebo účel

použitia na príslušný rozpočtový rok v súlade s platnou rozpočtovou klasifikáciou.

3. Dotácie môžu byť poskytnuté len v prípade dostatku zdrojov v rozpočte a ich poskytnutím

nemožno zvýšiť celkový dlh obce.

**§5 – Podmienky poskytnutia dotácií**

1. Dotácie sú poskytované žiadateľom, ktorí majú sídlo alebo trvalý pobyt na území obce,

alebo pôsobia a vykonávajú činnosť na území obce, alebo poskytujú služby obyvateľom

obce, len na základe písomnej žiadosti spĺňajúcej náležitosti podľa tohto VZN.

2. Dotácie možno poskytnúť žiadateľovi iba za predpokladu, že:

 - nemá záväzky voči obci a voči organizáciám založeným a zriadeným obcou,

 - nie je v likvidácii,

 - nebol podaný návrh na vyhlásenie konkurzu na subjekt dotácie, nebol vyhlásený

 konkurz na jeho majetok (resp. v rámci konkurzu povolené nútené vyrovnanie), nebol

 zamietnutý návrh na vyhlásenie konkurzu pre nedostatok majetku alebo povolené

 vyrovnanie,

 - nie je trestne stíhaný.

3. Dotácie nie je možné poskytnúť na:

 - úhradu miezd, platov a odmien,

 - nákup alkoholických a tabakových výrobkov,

 - refundáciu výdavkov uhradených v predošlých rokoch,

 - splácanie úverov a úrokov z poskytnutých úverov,

 - honoráre pre organizátorov akcií, projektov a podujatí,

 - odmenu pre žiadateľa dotácie alebo inej osoby so spoluúčasťou žiadateľa.

4. Žiadateľ je povinný finančné prostriedky poskytnuté na dotácie podľa tohto VZN čerpať

a vyúčtovať v súlade so zákonom 523/2004 Z.z. o rozpočtových pravidlách verejnej

správy, zákonom 431/2002 Z.z. o účtovníctve, zákonom č. 25/2006 o verejnom

obstarávaní, zákonom 283/2002 Z.z. o cestovných náhradách v z.n.p.

**TRETIA ČASŤ**

**§6 – Žiadosť o poskytnutie dotácie**

1. O poskytnutie dotácie môžu požiadať osoby vymedzené týmto VZN formou písomnej

žiadosti, ktorá obsahuje:

presnú identifikáciu žiadateľa; obchodné meno a sídlo právnickej osoby alebo

* obchodné meno fyzickej osoby – podnikateľa a miesto podnikania, IČO a DIČ,
* výpis z obchodného registra, živnostenský list, koncesia a pod.,
* predmet žiadosti - účel na ktorý sa žiada dotácia, predpokladaný rozpočet finančných

 prostriedkov,

* požadovanú výšku poskytnutia dotácie,
* miesto a čas realizácie akcie alebo projektu,
* čestné vyhlásenie žiadateľa, že v čase podania žiadosti nemá žiadne neuhradené

 záväzky voči obci Chrasť nad Hornádom a jej organizáciám, že nie je v konkurze ani

 v úpadku,

 - bankové spojenie a číslo účtu žiadateľa.

2. Obec je oprávnená stanoviť individuálne aj ďalšie podmienky pokiaľ sa jej to javí ako

potrebné pri zachovaní účelu poskytnutia prostriedkov.

3. Žiadosť o poskytnutie dotácie možno podať v lehote stanovenej obcou, spravidla

každoročne k 15. novembru.

**§7 – Kompetencie orgánov obce pri schvaľovaní žiadostí o poskytnutie dotácie**

1. Rozpočet finančných prostriedkov určených v príslušnom rozpočtovom roku na

poskytovanie dotácií schvaľuje obecné zastupiteľstvo.

2. O pridelení dotácie rozhoduje na základe predložených žiadostí:

 - starosta obce do výšky dotácie 500 € (15.063,– Sk)

 - obecné zastupiteľstvo od výšky dotácie 501 € (15 093,13 Sk)

3. Poskytnutie dotácie z finančných prostriedkov získaných z darov schvaľuje starosta obce

len v prípade, že darca v darovacej zmluve priamo vymedzí účel alebo príjemcu daru.

**§8 – Spôsob poskytovania dotácií**

1. Dotácie sa poskytujú na základe písomnej zmluvy. Prideľujú sa na príslušný rozpočtový

rok a v tom istom roku musia byť aj použité. Poskytnutie dotácie oznámi žiadateľovi

obecný úrad.

2. Za vypracovanie zmluvy je zodpovedný obecný úrad – ekonomický odbor.

3. Zmluvu podpisuje za obec štatutárny orgán, t.j. starosta, za žiadateľa oprávnená osoba

v zmysle predložených dokladov.

4. Dotácia sa poskytuje formou bezhotovostnej platby. Obec odošle dotáciu na účet žiadateľa

do 15 dní od podpisu zmluvy zmluvnými stranami.

5. Ak sa poskytuje dotácia schválená na činnosť organizácie (projekt) po splnení podmienok,

je splatná vo dvoch rovnakých platbách, prvá do 15 dní od podpisu zmluvy, druhá po

predložení vyúčtovania najmenej 80% prvej platby.

**§9 – Zmluva o poskytnutí dotácie**

Na poskytnutie dotácie musí byť vždy uzavretá zmluva o poskytnutí dotácie z rozpočtu obce,

ktorá obsahuje:

* označenie zmluvných strán, presnú identifikáciu príjemcu dotácie,
* účel použitia dotácie,
* výšku dotácie a určenie termínu, do ktorého ju obec poukáže na účet žiadateľa,
* určenie termínu, do ktorého je nutné dotáciu vyčerpať,
* povinnosť prijímateľa dotácie, že bude dotáciu čerpať a vyúčtuje ju v súlade s platnou

 legislatívou a týmto VZN,

* povinnosť prijímateľa dotáciu okamžite vrátiť, ak bola použitá v rozpore s účelom na

 ktorý bola poskytnutá,

* povinnosť prijímateľa vrátiť obci zostatok nevyčerpaných finančných prostriedkov do

 konca rozpočtového roka, t.j. do 31. decembra,

* povinnosť prijímateľa vyúčtovať obci nakladanie s dotáciou spravidla k 31. decembru kalendárneho roka,
* sankcie za zneužitie dotácie v rozpore so schválený účelom,
* ustanovenie, že obec si vyhradzuje právo kontroly efektívnosti využitia dotácie

 v lehote do piatich rokov po ukončení rozpočtového roka, v ktorom žiadateľovi bola

 poskytnutá dotácia,

* iné dohodnuté podmienky.

**§10 –Použitie dotácie**

1. Prijímateľ dotácie je povinný použiť dotáciu len na účel, na ktorý mu bola poskytnutá.

2. Prijímateľ dotácie je povinný nakladať s dotáciou hospodárne a účelne v súlade

s podmienkami uvedenými v zmluve.

3. Dotáciu možno použiť len do konca rozpočtového roka.

4. Prijímateľ dotácie je povinný vrátiť dotáciu bezodkladne, ak:

 - zistí, že porušuje podmienky poskytnutia dotácie podľa tohto VZN,

 - zistí, že porušuje podmienky uvedené v zmluve o poskytnutí dotácie,

 - nepredloží zúčtovanie dotácie v stanovenom termíne.

**§11 – Zúčtovanie dotácie**

1. Poskytnuté dotácie podliehajú ročnému zúčtovaniu s rozpočtom obce.

2. Zúčtovanie dotácie je prijímateľ povinný vykonať vždy písomne do 30 dní od ukončenia

akcie, splnenia konkrétnej úlohy, alebo realizácie projektu, najneskôr do 31. decembra

kalendárneho roka. Ak bola dotácia poskytnutá na projekt (činnosť) vo

dvoch platbách zúčtovanie sa predkladá podľa §7 ods.5, najneskôr však do 31. decembra

kalendárneho roka.

3. Zúčtovanie poskytnutej dotácie musí obsahovať doklady, ktoré dokumentujú príjem

a použitie dotácie (kópie príjmových, výdavkových pokladničných dokladov, dokladov

z registračnej pokladnice, bankových výpisov a pod.)

4. V odôvodnených prípadoch môže prijímateľ požiadať o predĺženie termínu zúčtovania.

Žiadosť treba doručiť najneskôr dva týždne pred zmluvne dohodnutým termínom na

obecný úrad. O žiadosti rozhoduje starosta obce. O zmene termínu zúčtovania sa vyhotoví

dodatok k zmluve.

5. Ak prijímateľ dotácie nepredloží zúčtovanie, obec okamžite požiada o vrátenie celej

dotácie.

**§12 – Sankcie a kontrola**

1. Sankcie za nedodržanie povinností stanovených v tomto VZN upravuje zákon č. 369/1990

Zb. o obecnom zriadení v z.n.p. a zákon č. 583/2004 Z.z. o rozpočtových pravidlách

územnej samosprávy v z.n.p.

2. Kontrolu dodržiavania tohto VZN vykonávajú:

 - obecné zastupiteľstvo,

 - hlavný kontrolór,

 - poverení zamestnanci obecného úradu.

3. Prijímateľ dotácie je povinný pri kontrolných akciách poskytnúť potrebnú súčinnosť.

**§13 – Záverečné ustanovenia**

1. Zmluva o poskytnutí dotácie sa vyhotovuje v troch origináloch, pričom jedno vyhotovenie

obdrží prijímateľ dotácie a dve vyhotovenia obec Chrasť nad Hornádom

2. Zmeny a doplnky tohto VZN schvaľuje Obecné zastupiteľstvo obce Chrasť nad Hornádom

4. Na VZN Poskytovanie dotácií z rozpočtu obce Chrasť nad Hornádom sa uznieslo obecné

zastupiteľstvu v Chrasti nad Hornádom dňa 16. 02. 2009 uznesením č. 7/09

5. Toto VZN nadobúda účinnosť 02. 03. 2009

 Marián MELEGA

 starosta obce